David Furnish

David James Furnish (født 25. oktober 1962) er en kanadisk filmskaper og tidligere reklamemann. Han er gift med den engelske musikeren Elton John.

Bakgrunn
David Furnish ble født i Toronto i Ontario som sønn av Jack Furnish, sjef ved Bristol-Myers farmasøytiske selskap, og Gladys Furnish. Han har en eldre bror, John, og en yngre bror, Peter. Furnish ble uteksaminert fra Sir John A. Macdonald Collegiate Institute i 1981 og tok en bachelorgrad i Business Administration ved University of Western Ontario i London i Ontario i 1985.

Han ble senere rekruttert av reklamebyrået Ogilvy & Mather og ble etter hvert overført til byråets England-kontor i London. Der ble han senere utnevnt som medlem i byråets styre.

Furnish er en av sjefene for filmselskapet Rocket Pictures sammen med ektemannen Elton John. Furnish sitter også i styret for Elton John AIDS Foundation og han er gjesteredaktør for magasinet Tatler og jevnlig spaltist i magasinene Interview og GQ. I 2015 kåret GQ ham til en av de 50 best kledde mennene i Storbritannia.

Personlig liv 
Furnish innledet et forhold med sangeren Elton John i 1993. John fridde til Furnish I mai 2005 under et middagsselskap med venner og familie i parets hjem i Old Windsor. Furnish og John inngikk partnerskap 21. desember 2005, den første dagen partnerskap ble tillatt i England. Parets første barn, Zachary Jackson Levon Furnish-John, ble født i desember 2010 i California gjennom surrogati.  I januar 2013 ble parets andre sønn, Elijah Joseph Daniel Furnish-John, født gjennom samme surrogatmor. Da likekjønnet ekteskap ble tillatt i England og Wales i mars 2014, omgjorde John og Furnish partnerskapet til ekteskap og markerte begivenheten med en seremoni i Windsor, Berkshire 21. desember 2014 – på niårsdagen for inngåelsen av partnerskapet.

Filmografi
Oversikt over filmer Furnish har bidratt i:

Elton John: Tantrums & Tiaras – regissør (1997)
Women Talking Dirty – produsent (1999)
Desert Flower – medprodusent (1999)
Kofi Annan: Center of the Storm – eksekutiv produsent (2002)
Fame and Fashion:  Inside Gucci – Sex and Fashion – regissør, manusforfatter (2002)
Fame and Fashion: Inside Versace – Fame and Fashion – regissør, manusforfatter (2002)
It's a Boy Girl Thing – produsent (2006)
Pride and Predator – produsent (announced 2009)
Gnomeo & Juliet – produsent (2011)
Billy Elliot the Musical Live – eksekutiv produsent (2014)
Virtuoso – eksekutiv produsent (2015)
Sherlock Gnomes – produsent (2018)
Rocketman – produsent (2019)

Fjernsyn
Spectacle: Elvis Costello with … –  produsent (2008)

Teater
Billy Elliot the Musical – eksekutiv produsent (mars 2005)

Referanser

Eksterne lenker 
 
 
  «Elton's Rocket Man». (1. september 2001). The Observer.
  «Elton and David to tie the knot». (25. november 2005). iAfrica.com.
  «An Ideal Husband». (mars 2006). Toronto Life.
  News –EltonJohn.com. (16. januar 2013).

Canadiske produsenter
Canadiske regissører